और अगर आपको लगता है कि भावी पीढ़ी क्या, आपके समकालीन भी आपके कर्म-वचन-चाल-ढाल को शक की नजर से देख रहे हैं, आप पत्रकार ना होकर किसी खेमे के प्राणी बनते जा रहे हैं, नौकरी बचाने की जुगत या फिर दुनियादारी के चलते आपको ये सब करना पड़ रहा है तो तनिक रुकिए. थोड़ा सोचिए और चीजों को LARGE PICTURE में देखने की कोशिश कीजिए. कहते हैं देश का हित सबसे बड़ा है, उसके बाद हमारे-आपके निजी हित हैं. अगर इतना भी -त्याग- नहीं कर पा रहे हैं तो छोटा सा ही एहसान इस देश पर कर दीजिए. -चौथे स्तम्भ- पर मिट्टी लगाने की बजाय थोड़ी देर के लिए उससे दूर खड़े हो जाइए. अपनी लेखनी और अपने प्रोग्राम में पक्षकार मत बनिए. हां नौकरी जरूर बजाइए लेकिन इतनी गुंजाइश छोड़ दीजिए कि आपकी पत्रकारिता से इस देश की गंगा-जमुनी तहजीब की धारा गंदी ना हो. और मुझे पता है कि इतना विवेकाधिकार हर सम्पादक के पास होता है. मालिक-सरकार किसी सम्पादक की कनपटी पर बंदूक रखकर काम नहीं कराता. उन्हें इतनी फ्रीडम तो होती ही है कि वो बीच का रास्ता निकाल सकते हैं, तमाम दबावों के बावजूद. मैंने अपने छोटे से कैरियर और छोटी सी उम्र में ये सब किया है. आप लोग तो वरिष्ठ और अनुभवी हैं. मुझे पता है कि आप भी ये कर सकते हैं. वो कहते हैं ना कि -उन्हें झुकने के लिए कहा गया तो वे रेंगने लगे-….प्लीज रेंगिए मत, हां थोड़ा झुकने में कोई बुराई नहीं है क्योंकि जो वृक्ष आंधी में नहीं झुकता वो तूफान में उखड़ जाता है. सो प्रकृति की इस परम्परा से सीखते हुए आप भी लचीले बन जाइए. इस तूफान को गुजर जाने दीजिए. फिर सब सामान्य हो जाएगा. लेकिन प्लीज, प्लीज, प्लीज, बेगुनाह लाशों के धुएं से काली हुई कोठरी को अपनी आंखों का काजल मत बनाइए. ये देश आपका ऋणी रहेगा……